Κανονισμός (ΕΚ) αριθ. 1082/2001 της Επιτροπής

της 1ης Ιουνίου 2001

για τροποποίηση του κανονισμού (ΕΚ) αριθ. 562/2000 περί λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος και για τη διόρθωση του κανονισμού (ΕΚ) αριθ. 590/2001 για περέκκλιση και τροποποίηση του κανονισμού (ΕΚ) αριθ. 562/2000

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 47 παράγραφος 8,

Εκτιμώντας τα ακόλουθα:

(1) Ο κανονισμός (ΕΚ) αριθ. 562/2000 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 590/2001(3), θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος. Συγκεκριμένα, το άρθρο 17 του κανονισμού (ΕΚ) αριθ. 562/2000 θεπσίζει ορισμένους όρους για την τελική παραλαβή και τις εκ των προτέρων επιθεωρήσεις.

(2) Κατά παρέκκλιση από το άρθρο 4 παράγραφος 2 του κανονισμού (ΕΚ) αριθ. 562/2000, το άρθρο 1 παράγραφος 2 στοιχείο β) του κανονισμού (ΕΚ) αριθ. 590/2001, όπως τροποποιήθηκε τελευταία από τον κανονισμό (ΕΚ) αριθ. 826/2001(4), προβλέπει την αγορά στη δημόσια παρέμβαση εμπρόσθιων τεταρτημορίων που προκύπτουν από ευθεία τομή στην πέμπτη πλευρά. Για να διασαφηνιστεί η κατάσταση σχετικά με τις εκ των προτέρων επιθεωρήσεις σε περίπτωση παραλαβής τεταρτημορίων, πρέπει να τροποποιηθούν οι κανόνες.

(3) Στο άρθρο 1 παράγραφος 2 στοιχείο β) της αγγλικής απόδοσης του κανονισμού (ΕΚ) αριθ. 590/2001 υπάρχει ένα λάθος. Επιπλέον, ο όρος "άρθρο" στο τελευταίο εδάφιο του άρθρου 1 παράγραφος 7 του κανονισμού (ΕΚ) αριθ. 590/2001 πρέπει να αντικατασταθεί από τον όρο "παράγραφος".

(4) Ο κανονισμός (ΕΚ) αριθ. 562/2000 και ο κανονισμός (ΕΚ) αριθ. 590/2001 πρέπει επομένως να τροποποιηθούν και να διορθωθούν αντίστοιχα.

(5) Λόγω της εξέλιξης των γεγονότων, ο παρών κανονισμός πρέπει να αρχίσει να ισχύει αμέσως.

(6) Τα μέτρα που προβλέπονται με τον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το δεύτερο εδάφιο του άρθρου 17 παράγραφος 3 του κανονισμού (ΕΚ) αριθ. 562/2000 αντικαθίσταται από το ακόλουθο κείμενο: "Η επιθεώρηση αυτή πραγματοποιείται σε παρτίδα κατ' ανώτατο όριο 20 τόνων ημιμορίων σφαγίων, όπως προβλέπεται από τον οργανισμό παρέμβασης. Ωστόσο, όταν η προσφορά περιλαμβάνει τεταρτημόρια, ο οργανισμός παρέμβασης δύναται να επιτρέψει παρτίδα άνω των 20 τόνων ημιμορίων σφαγίων. Όταν ο αριθμός των ημιμορίων σφαγίων που έχουν απορριφθεί είναι μεγαλύτερος από 20 % του συνολικού αριθμού της παρτίδας, τότε απορρίπτεται όλη η παρτίδα σύμφωνα με τις διατάξεις της παραγράφου 6."

Άρθρο 2

Ο κανονισμός (ΕΚ) αριθ. 590/2001 διορθώνεται ως εξής:

1. (Αφορά μόνο την αγγλική απόδοση.)

2. Η πρώτη φράση του δεύτερου εδαφίου του άρθρου 1 παράγραφος 7 διορθώνεται ως εξής: "Εξάλλου, ως προς τα προϊόντα που αγοράζονται σύμφωνα με την παρούσα παράγραφο:".

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 68 της 16.3.2000, σ. 22.

(3) ΕΕ L 86 της 27.3.2001, σ. 30.

(4) ΕΕ L 120 της 28.4.2001, σ. 7.